Jake: Bulle moet besef hóé groot eer dit is | Netwerk24
Deur Cobus Claassen 24 Januarie 2021 18:56
Die Brumbies het ook onder sy breierskap in die Superrugby-eindstryd gespeel.
Ruan Nortjé (middel met die kopband) en Morné Steyn (nr. 10) vier Saterdag die jong Bulle-vleuel Stravino Jacobs (regs) se eerste van twee drieë teen die Leeus op Loftus Versfeld. Foto: Gallo Images
Dit is daarom moeilik om te glo dat Jake White voor die 2020-seisoen nog nooit die hoofafrigter van 'n Curriebeker-span was nie.
Hy wil juis sy ervarings regoor die wêreld gebruik om sy spelers in die opbou tot Saterdag se Curriebeker-eindstryd teen die Haaie op Loftus Versfeld te laat besef hóé 'n groot eer dit is, sê White.
"Dit is een van die oudste bekers in wêreldrugby en dit is 'n kompetisie wat my nog altyd baie na aan die hart gelê het."
Die plaaslike seisoen sal, veral na die Springbokke se euforie in 2019, nie lank onthou word nie.
Dit sal wel by Loftus opgeteken word as 'n jaar oplewing ná 'n hele paar mislukte oesjare.
White se koms is verlede jaar nie deur almal met die grootste entoesiasme begroet nie.
"Hy is omstrede en iemand wat 'n span kan fix, maar gewoonlik kort daarna groet, het die "kenners" gewaarsku.
Die Bulle het verlede jaar die Superreeks Unlocked gewen en daar word ook nou vir die Curriebeker plek gemaak in Loftus se trofeëkas.
Daar is immers geen beter manier om jou kritici stil te speel as om bekers te wen nie.
White maan die eindstryd sal ander uitdagings bring.
"Ons moet reg wees daarvoor. Ons het 'n groot kans om tuis te speel en ons moet seker maak ons is sielkundig reg ingestel.
"Ons het al oortuigend teen hulle (die Haaie) gewen die seisoen en dit sal ons selfvertroue gee.
"Die feit dat ons al die spanne in die land geklop het die afgelope tyd, is 'n goeie posisie om in te wees."
Die Haaie sal met 'n sielkundige letsel in Pretoria aankom.
Hulle het in hul vorige twee besoeke in die Jakarandastad in albei wedstryde meer as 40 punte afgestaan.
• Die Ligbloues het laas in 2009 uit die Curriebeker gedrink en dit sal Saterdag die eerste eindstryd sedert 2003 tussen dié twee spanne op Loftus wees.
Sedert die eertydse Natal-span van 1990 daardie jaar een van die grootste opskuddings tot nog toe in die kompetisie teen Naas Botha se gedugte Ligbloues op Loftus gelewer het, het die spanne sedertdien net twee keer in die eindstryd gespeel.
Die Bulle het in 2003 met 40-19 geseëvier in Pretoria, waarna die Haaie in 2008 met 14-9 bo was in die eindstryd in Durban.
Daar sal Saterdag vir die eerste keer in die geskiedenis – weens Covid-19-protokolle – geen toeskouers by 'n Curriebeker-eindstryd wees nie.